Προτάσεις του γενικού εισαγγελέα Lenz της 11ης Μαΐου 1995. - ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΤΑ ΒΑΣΙΛΕΙΟΥ ΤΟΥ ΒΕΛΓΙΟΥ. - ΠΑΡΑΒΑΣΗ ΚΡΑΤΟΥΣ ΜΕΛΟΥΣ - ΟΔΗΓΙΑ 89/48/ΕΟΚ - ΑΝΑΓΝΩΡΙΣΗ ΤΩΝ ΔΙΠΛΩΜΑΤΩΝ ΤΡΙΤΟΒΑΘΜΙΑΣ ΕΚΠΑΙΔΕΥΣΗΣ ΠΟΥ ΠΙΣΤΟΠΟΙΟΥΝ ΕΠΑΓΓΕΛΜΑΤΙΚΗ ΕΚΠΑΙΔΕΥΣΗ ΕΛΑΧΙΣΤΗΣ ΔΙΑΡΚΕΙΑΣ ΤΡΙΩΝ ΕΤΩΝ. - ΥΠΟΘΕΣΗ C-216/94.



Συλλογή της Νομολογίας του Δικαστηρίου 1995 σελίδα I-02155



Προτάσεις του γενικού εισαγγελέα

++++

Α - Εισαγωγή

1 Η Επιτροπή ασκεί την υπό κρίση προσφυγή κατά του Βασιλείου του Βελγίου λόγω παραβιάσεως της Συνθήκης, καθόσον δεν μετέφερε στο εσωτερικό δίκαιο την οδηγία 89/48/ΕΟΚ, σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών (1).

2 Κατά την εκπνοή της προθεσμίας μεταφοράς της οδηγίας στα εσωτερικά δίκαια ούτε είχε ανακοινωθεί στην Επιτροπή η λήψη μέτρων μεταφοράς της οδηγίας στο εσωτερικό δίκαιο ούτε η Επιτροπή διέθετε πληροφορίες από τις οποίες να συνάγεται το συμπέρασμα ότι η οδηγία είχε μεταφερθεί στο εσωτερικό δίκαιο. Για τον λόγο αυτό η Επιτροπή κίνησε τη διαδικασία διαπιστώσεως παραβάσεως κράτους μέλους. Με έγγραφο οχλήσεως της 28ης Ιουνίου 1991 η Επιτροπή έθεσε στο καθού κράτος μέλος προθεσμία δύο μηνών για να λάβει θέση επί της αιτιάσεως περί παραβάσεως των υποχρεώσεών της. Η Κυβέρνηση του καθού κράτους μέλους έλαβε παράταση της προθεσμίας κατά ένα μήνα και απάντησε με έγγραφο της 14ης Οκτωβρίου 1991 ότι ετοιμάζεται σειρά διατάξεων για τη μεταφορά της οδηγίας στο εσωτερικό δίκαιο. Ελλείψει παροχής περαιτέρω πληροφοριών, η Επιτροπή, με αιτιολογημένη γνώμη της 6ης Νοεμβρίου 1992, έθεσε προθεσμία δύο μηνών για να ληφθούν τα αναγκαία μέτρα. Η αιτιολογημένη γνώμη έμεινε αναπάντητη. Κατόπιν αυτού, η Επιτροπή άσκησε προσφυγή ενώπιον του Δικαστηρίου στις 26 Ιουλίου 1994.

3 Η Επιτροπή ζητεί από το Δικαστήριο:

- να αναγνωρίσει ότι το Βασίλειο του Βελγίου, παραλείποντας να θεσπίσει εντός των προβλεπομένων προθεσμιών τα αναγκαία μέτρα προκειμένου να συμμορφωθεί προς την οδηγία 89/48/ΕΟΚ του Συμβουλίου, της 21ης Δεκεμβρίου 1988, σχετικά με ένα γενικό σύστημα αναγνωρίσεως των διπλωμάτων τριτοβάθμιας εκπαιδεύσεως που πιστοποιούν επαγγελματική εκπαίδευση ελάχιστης διάρκειας τριών ετών, παρέβη τις υποχρεώσεις που υπέχει από τη Συνθήκη ΕΚ·

- επικουρικώς, να αναγνωρίσει ότι το Βασίλειο του Βελγίου, παραλείποντας να ανακοινώσει στην Επιτροπή, σύμφωνα με το άρθρο 12 της οδηγίας 89/48/ΕΟΚ, το κείμενο των εθνικών διατάξεων μεταφοράς στο εσωτερικό δίκαιο της οδηγίας αυτής, η οποία αφορά ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών, παρέβη τις υποχρεώσεις που υπέχει από τη Συνθήκη ΕΚ·

- να καταδικάσει το Βασίλειο του Βελγίου στα δικαστικά έξοδα.

Β - Η άποψή μου επί της υποθέσεως

4 Κατά το άρθρο 12, πρώτο εδάφιο, της οδηγίας, τα κράτη μέλη υποχρεούνται να λάβουν τα μέτρα που είναι αναγκαία για να συμμορφωθούν με την οδηγία εντός δύο ετών από την κοινοποίησή της και να ενημερώσουν αμέσως την Επιτροπή σχετικά. Δεδομένου ότι η οδηγία κοινοποιήθηκε στα κράτη μέλη στις 4 Ιανουαρίου 1989 (2), η προθεσμία μεταφοράς στα εσωτερικά δίκαια εξέπνευσε στις 4 Ιανουαρίου 1991.

5 Δεν αμφισβητείται ότι η οδηγία δεν είχε μεταφερθεί στο βελγικό δίκαιο ούτε κατά την εκπνοή της προθεσμίας στις 4 Ιανουαρίου 1991 ούτε κατά την εκπνοή στις 6 Ιανουαρίου 1993 της προθεσμίας των δύο μηνών, η οποία είχε ταχθεί με την αιτιολογημένη γνώμη.

6 Η Βελγική Κυβέρνηση παραπέμπει, με το υπόμνημα αντικρούσεως, σε ένα νόμο της 29ης Απριλίου 1994 (3), ο οποίος εκδόθηκε για τη μεταφορά της εν λόγω οδηγίας στο εσωτερικό δίκαιο. Για την εφαρμογή του νόμου αυτού είναι αναγκαία η θέσπιση εκτελεστικών μέτρων εντός της έννομης τάξης του κράτους μέλους. Η Βελγική Κυβέρνηση παραδέχεται ότι τέτοιου είδους εκτελεστικά μέτρα έχουν μεν ληφθεί για ορισμένους τομείς, αλλ' όχι για άλλους.

7 Επομένως, πρέπει να θεωρηθεί δεδομένο ότι ούτε και κατά τη διάρκεια της έγγραφης διαδικασίας ενώπιον του Δικαστηρίου διαπιστώθηκε η πλήρης μεταφορά της οδηγίας 89/48 στο εσωτερικό δίκαιο. Κατά παγία νομολογία του Δικαστηρίου, οι ενδεχόμενες δυσκολίες ή καθυστερήσεις κατά τη νομοθετική διαδικασία στην έννομη τάξη των κρατών μελών δεν δικαιολογούν την καθυστέρηση της μεταφοράς κοινοτικών πράξεων στο εσωτερικό δίκαιο.

8 Κατά συνέπεια, η προσφυγή πρέπει να γίνει δεκτή. Αφού το κύριο αίτημα της Επιτροπής πρέπει να γίνει δεκτό, το επικουρικό αίτημα καθίσταται άνευ αντικειμένου.

Δικαστικά έξοδα

9 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα.

Γ - Πρόταση

10 Κατόπιν των προηγουμένων σκέψεων προτείνω στο Δικαστήριο να αποφασίσει ως εξής:

«1) Το Βασίλειο του Βελγίου παρέβη τις υποχρεώσεις που υπέχει από τη Συνθήκη ΕΚ, καθόσον δεν θέσπισε εντός των προβλεπόμενων προθεσμιών τα αναγκαία μέτρα προκειμένου να συμμορφωθεί προς την οδηγία 89/48/ΕΟΚ του Συμβουλίου, της 21ης Δεκεμβρίου 1988, σχετικά με ένα γενικό σύστημα αναγνωρίσεως των διπλωμάτων τριτοβάθμιας εκπαιδεύσεως που πιστοποιούν επαγγελματική εκπαίδευση ελάχιστης διάρκειας τριών ετών.

2) Το Βασίλειο του Βελγίου καταδικάζεται στα δικαστικά έξοδα.»

(1) - Οδηγία 89/48/ΕΟΚ του Συμβουλίου, της 21ης Δεκεμβρίου 1988 (ΕΕ 1989, L 19, σ. 16).

(2) - Βλ. υποσημείωση 2 της οδηγίας 89/48, όπ.π.

(3) - Δημοσιευθέντα στο Moniteur belge της 20ής Ιουλίου 1994.